汪森
香槎歌
香槎千岁搜空岩，一枝沈水同湖嵌。奇珍磊砢不易致，海南贾船驰风帆。星槎贯月海波漱，石骨并藉昆刀劖。斫成酒器注酎酣，筵前好当金杯衔。层崖叠嶂堆几案，苍翠郁积高巉巉。周遭向背似飞动，疑有林麓罗松杉。云埋雪冻虎豹睡，黄精可掘劳长镵。中含巨壑浸潭洞，倾银注泻声沨沨。天生巨制供快饮，神工鬼斧真不凡。长虹吸川鲸掣海，一饮数斗何嫌馋。荷筒竹根最琐细，爵斝觥觯都应芟。此杯远至路万里，蛮烟蜑雨留封函。忆当岭表事跋涉，鸰原老泪凝征衫。恍榔树底剖椰实，炎洲紫燕鸣呢喃。镫前回首话畴昔，捧杯玉指谁掺掺。人生行乐畅胸臆，对酒那计忧讥谗。奇材识赏有同嗜，顾我岂独殊酸咸。作歌与尔共倾倒，新诗肯寄双鱼缄。